DA Den Europæiske Unions Tidende L 281/1

KOMMISSIONENS FORORDNING (EU) 2016/1822

af 13. oktober 2016

om ændring af bilag II, III og V til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for restkoncentrationer af aclonifen, deltamethrin, fluazinam, methomyl, sulcotrion og thiodicarb i eller på visse produkter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), artikel 18, stk. 1, litra b), og artikel 49, stk. 2, og

ud fra følgende betragtninger:

(1) Der er i del A i bilag III til forordning (EF) nr. 396/2005 fastsat maksimalgrænseværdier for aclonifen, fluazinam og sulcotrion. Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for restkoncentrationer af deltamethrin, methomyl og thiodicarb.

(2) Den Europæiske Fødevaresikkerhedsautoritet (i det følgende benævnt »autoriteten«) har i overensstemmelse med artikel 12, stk. 1, i forordning (EF) nr. 396/2005 afgivet en begrundet udtalelse om de gældende maksimalgrænseværdier for aclonifen (2). Den anbefalede at sænke maksimalgrænseværdierne for kartofler, gulerødder, knoldselleri, hvidløg, kepaløg, skalotteløg, tomater, sukkermajs, selleriblade, persille, bønner (friske, uden bælg), ærter (friske, uden bælg), linser (friske), selleri, fennikel, artiskokker, lupiner (tørrede), solsikkefrø, korn af majs og durra, svin (kød, fedt, lever og nyre), kvæg (kød, fedt, lever og nyre), får (kød, fedt, lever og nyre), geder (kød, fedt, lever og nyre) og mælk (kvæg, får og geder). For andre produkter anbefalede den at bevare eller forhøje de gældende maksimalgrænseværdier. Den konkluderede, at der manglede visse oplysninger vedrørende maksimalgrænseværdierne for peberfrugter, urteudtræk (tørrede, blomster og blade), krydderier (frø, frugter og bær), og at der var behov for yderligere overvejelser blandt de ansvarlige for risikostyringen. Eftersom der ikke er nogen risiko for forbrugerne, bør maksimalgrænseværdierne for de pågældende produkter fastsættes i bilag II til forordning (EF) nr. 396/2005 enten på det eksisterende niveau eller på det niveau, autoriteten har peget på. Disse maksimalgrænseværdier vil blive taget op til revision; revisionen vil tage hensyn til de oplysninger, der foreligger senest to år efter offentliggørelsen af nærværende forordning.

(3) Autoriteten har i overensstemmelse med artikel 12, stk. 1, i forordning (EF) nr. 396/2005 afgivet en begrundet udtalelse om de gældende maksimalgrænseværdier for deltamethrin (3). Den konstaterede, at der var en risiko for forbrugerne ved de nuværende maksimalgrænseværdier for tomater, meloner, vandmeloner, kinakål, grønkål/kokål, bredbladet endivie, spinat og lignende blade, bønner (tørrede) samt korn af ris og hvede. Disse maksimalgrænseværdier bør derfor sænkes. Den konkluderede, at der manglede visse oplysninger vedrørende maksimalgrænseværdierne for citrusfrugter, mandler, paranødder, cashewnødder, kastanjer, kokosnødder, hasselnødder, macadamia, pekannødder, pinjekerner, pistacienødder, valnødder, æbler, pærer, kvæder, mispel, japanmispel/loquat, abrikoser, kirsebær, ferskner, blommer, spisedruer og druer til vinfremstilling, jordbær, brombær, korbær, hindbær, blåbær, tranebær, solbær og ribs (røde, sorte og hvide), stikkelsbær, hyben, morbær, azarolhvidtjørn, hyldebær, spiseoliven, kiwier, kartofler, rødbeder, gulerødder, knoldselleri, peberrod, jordskokker, pastinakker, persillerod, radiser, havrerod, kålroer, majroer, hvidløg, kepaløg, skalotteløg, forårsløg, tomater, peberfrugter, auberginer, cucurbitae med spiselig skræl, meloner, græskar, vandmeloner, sukkermajs, blomsterkål, rosenkål, hovedkål, kinakål, grønkål, kålrabi, vårsalat, hoved- og pluksalat, bredbladet endivie, karse, langskulpet vinterkarse, salatsennep (rucola), rød sennep, blade og skud af Brassica spp., spinat og lignende blade, vinblade, brøndkarse, julesalat, urter, bælgfrugter (friske), asparges, artiskokker, porrer, dyrkede svampe, bønner (tørrede), linser (tørrede), ærter (tørrede), lupiner (tørrede), hørfrø, valmuefrø, sesamfrø, solsikkefrø, rapsfrø, sennepsfrø, bomuldsfrø, græskarfrø, saflor, almindelig hjulkrone, sæddodder, hampfrø, kristpalmefrø, oliven til oliefremstilling, korn af byg, boghvede, majs, hirse, havre, ris, rug, durra og hvede, te, urteudtræk (tørrede, blomster, blade og rødder), krydderier (frugt, bær, rødder, jordstængler, knopper og støvfang), sukkerroer (roden), cikorierødder, svin (muskel, fedt, lever og nyre), kvæg (muskel, fedt, lever og nyre), får (muskel, fedt, lever og nyre), geder (muskel, fedt, lever og nyre), fjerkræ (muskel, fedt og lever), mælk (kvæg, får og geder) og fugleæg, og at der var behov for yderligere overvejelser blandt de ansvarlige for risikostyringen. Eftersom der ikke er nogen risiko for forbrugerne, bør maksimalgrænseværdierne for de pågældende produkter fastsættes i bilag II til forordning (EF) nr. 396/2005 enten på det eksisterende niveau eller på det niveau, autoriteten har peget på. Disse maksimalgrænseværdier vil blive taget op til revision; revisionen vil tage hensyn til de oplysninger, der foreligger senest to år efter offentliggørelsen af nærværende forordning. Autoriteten konkluderede, at der manglede oplysninger vedrørende maksimalgrænseværdierne for figner, kardoner, selleri og krydderier (frø), og at der var behov for yderligere overvejelser blandt de ansvarlige for risikostyringen. Maksimalgrænseværdierne for disse produkter bør sættes til bestemmelsesgrænseværdien.

(4) Autoriteten har i overensstemmelse med artikel 12, stk. 1, i forordning (EF) nr. 396/2005 afgivet en begrundet udtalelse om de gældende maksimalgrænseværdier for fluazinam (4). Den anbefalede at sænke de gældende maksimalgrænseværdier for kartofler, kepaløg og skalotteløg. For tomater anbefalede den at forhøje den gældende maksimalgrænseværdi. Den konkluderede, at der manglede visse oplysninger vedrørende maksimalgrænseværdierne for æbler, pærer, spisedruer og druer til vinfremstilling, brombær, korbær, hindbær, tørrede bønner og urteudtræk (tørrede, rødder), og at der var behov for yderligere overvejelser blandt de ansvarlige for risikostyringen. Eftersom der ikke er nogen risiko for forbrugerne, bør maksimalgrænseværdierne for de pågældende produkter fastsættes i bilag II til forordning (EF) nr. 396/2005 enten på det eksisterende niveau eller på det niveau, autoriteten har peget på. Disse maksimalgrænseværdier vil blive taget op til revision; revisionen vil tage hensyn til de oplysninger, der foreligger senest to år efter offentliggørelsen af nærværende forordning.

(5) Autoriteten har i overensstemmelse med artikel 12, stk. 1, i forordning (EF) nr. 396/2005 afgivet en begrundet udtalelse om de gældende maksimalgrænseværdier for methomyl (5). Den foreslog, at restkoncentrationsdefinitionen ændres, og anbefalede at sænke maksimalgrænseværdierne for tomater, auberginer (ægplanter), agurker og courgetter. For drueagurker/asieagurker anbefalede autoriteten at bevare den gældende maksimalgrænseværdi. Den konstaterede, at der var en risiko for forbrugerne ved maksimalgrænseværdierne for druer til vinfremstilling, kartofler, agurker, courgetter, meloner, græskar og vandmeloner. Disse maksimalgrænseværdier bør derfor sænkes. Autoriteten konkluderede, at der manglede visse oplysninger vedrørende maksimalgrænseværdierne for peberfrugter, meloner, græskar, vandmeloner, hoved- og pluksalat, spinat, bønner (friske, med bælg), ærter (friske, med bælg), tørrede bønner, sojabønner, bomuldsfrø samt korn af majs og havre, og at der var behov for yderligere overvejelser blandt de ansvarlige for risikostyringen. Eftersom der ikke er nogen risiko for forbrugerne, bør maksimalgrænseværdierne for de pågældende produkter fastsættes i bilag II til forordning (EF) nr. 396/2005 enten på det eksisterende niveau eller på det niveau, autoriteten har peget på. Disse maksimalgrænseværdier vil blive taget op til revision; revisionen vil tage hensyn til de oplysninger, der foreligger senest to år efter offentliggørelsen af nærværende forordning.

(6) For så vidt angår thiodicarb anbefalede autoritten (6) at lade stoffet udgå i restkoncentrationsdefinitionen for methomyl. Stoffet bør derfor opføres separat i bilag V til forordning (EF) nr. 396/2005.

(7) Autoriteten har i overensstemmelse med artikel 12, stk. 1, i forordning (EF) nr. 396/2005 afgivet en begrundet udtalelse om de gældende maksimalgrænseværdier for sulcotrion (7). Den foreslog to muligheder med hensyn til fastlæggelse af restkoncentrationsdefinitionen. Den vurderede, at restkoncentrationsdefinitionen kun bør ændres for animalske produkter. For sukkermajs samt korn af majs og durra anbefalede autoriteten at bevare de gældende maksimalgrænseværdier. Den konkluderede, at der manglede visse oplysninger vedrørende maksimalgrænseværdierne for havrerod, svin (muskel, fedt, lever og nyre), kvæg (muskel, fedt, lever og nyre), får (muskel, fedt, lever og nyre), geder (muskel, fedt, lever og nyre) og mælk (kvæg, får og geder), og at der var behov for yderligere overvejelser blandt de ansvarlige for risikostyringen. Eftersom der ikke er nogen risiko for forbrugerne, bør maksimalgrænseværdierne for de pågældende produkter fastsættes i bilag II til forordning (EF) nr. 396/2005 enten på det eksisterende niveau eller på det niveau, autoriteten har peget på. Disse maksimalgrænseværdier vil blive taget op til revision; revisionen vil tage hensyn til de oplysninger, der foreligger senest to år efter offentliggørelsen af nærværende forordning.

(8) For produkter, for hvilke anvendelsen af det pågældende plantebeskyttelsesmiddel ikke er godkendt, og for hvilke der ikke findes importtolerancer eller Codex-maksimalgrænseværdier (CXL-grænseværdier), bør maksimalgrænseværdierne fastsættes til bestemmelsesgrænseværdien eller til standardmaksimalgrænseværdien som angivet i artikel 18, stk. 1, litra b), i forordning (EF) nr. 396/2005.

(9) Kommissionen har rådført sig med EU-referencelaboratorierne for restkoncentrationer af pesticider om behovet for at ændre visse bestemmelsesgrænseværdier. For en række stoffers vedkommende konkluderede laboratorierne, at den tekniske udvikling gør det nødvendigt at fastsætte specifikke bestemmelsesgrænseværdier for visse varer.

(10) På baggrund af autoritetens begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.

(11) Unionens handelspartnere er gennem Verdenshandelsorganisationen blevet hørt om de nye maksimalgrænseværdier, og deres bemærkninger er taget i betragtning.

(12) Forordning (EF) nr. 396/2005 bør derfor ændres.

(13) For at sikre, at produkter kan markedsføres, forarbejdes og forbruges normalt, bør der ved denne forordning fastsættes overgangsforanstaltninger for produkter, der er produceret inden ændringen af maksimalgrænseværdierne, og for hvilke der foreligger data om, at der er opretholdt et højt forbrugerbeskyttelsesniveau.

(14) De ændrede maksimalgrænseværdier bør først træde i kraft efter et rimeligt tidsrum, så medlemsstaterne, tredjelande og fødevarevirksomhedsledere har mulighed for at forberede sig på at skulle opfylde de nye krav, som ændringen af maksimalgrænseværdierne medfører.

(15) Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE FORORDNING:

Artikel 1

Bilag II, III og V til forordning (EF) nr. 396/2005 ændres som angivet i bilaget til nærværende forordning.

Artikel 2

For aktivstofferne aclonifen, fluazinam og sulcotrion i og på alle produkter finder forordning (EF) nr. 396/2005 fortsat anvendelse med den ordlyd, den havde, før den blev ændret ved nærværende forordning, på produkter, der er produceret inden den 7. maj 2017.

For aktivstoffet deltamethrin i og på alle produkter undtagen tomater, meloner, vandmeloner, kinakål, grønkål, bredbladet endivie, spinat og lignende blade, bønner (tørrede) samt korn af ris og hvede finder forordning (EF) nr. 396/2005 fortsat anvendelse med den ordlyd, den havde, før den blev ændret ved nærværende forordning, på produkter, der er produceret inden den 7. maj 2017.

For aktivstoffet methomyl i og på alle produkter undtagen druer til vinfremstilling, kartofler, agurker, courgetter, meloner, græskar og vandmeloner finder forordning (EF) nr. 396/2005 fortsat anvendelse med den ordlyd, den havde, før den blev ændret ved nærværende forordning, på produkter, der er produceret inden den 7. maj 2017.

Artikel 3

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den 7. maj 2017.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 13. oktober 2016. På Kommissionens vegne Jean-Claude JUNCKER Formand

(1) EUT L 70 af 16.3.2005, s. 1.

(2) Den Europæiske Fødevaresikkerhedsautoritet. Review of the existing maximum residue levels for aclonifen according to Article 12 of Regulation (EC) No 396/2005. EFSA Journal 2015;13(11):4323.

(3) Den Europæiske Fødevaresikkerhedsautoritet. Review of the existing maximum residue levels for deltamethrin according to Article 12 of Regulation (EC) No 396/2005. EFSA Journal 2015;13(11):4309.

(4) Den Europæiske Fødevaresikkerhedsautoritet. Review of the existing maximum residue levels for fluazinam according to Article 12 of Regulation (EC) No 396/2005. EFSA Journal 2015;13(9):4240.

(5) Den Europæiske Fødevaresikkerhedsautoritet. Review of the existing maximum residue levels for methomyl according to Article 12 of Regulation (EC) No 396/2005. EFSA Journal 2015;13(10):4277.

(6) Den Europæiske Fødevaresikkerhedsautoritet. Review of the existing maximum residue levels for methomyl according to Article 12 of Regulation (EC) No 396/2005. EFSA Journal 2015;13(10):4277.

(7) Den Europæiske Fødevaresikkerhedsautoritet. Review of the existing maximum residue levels for sulcotrione according to Article 12 of Regulation (EC) No 396/2005. EFSA Journal 2015;13(11):4305.